Нека тужи
Нека тужи ко год хоће
Ја ћу увјек вес’о бити,
Све ћу патње сносит смјело
Али суза нећу лити.

Нек ме тару јади сами
Нико за то знати не см’је, —
Мјесто плача, пред сваким ћу
Веселит се, пјеват пјесме.

Волим да ми свак завиди
— Та за мене то је дика —
Него да ме сажаљују
И да зборе: „Еј, јадника”!

Нека тужи ко год хоће
Ја ћу увјек вес’о бити,
Све ћу муке трпит’ смјело
Али суза нећу лити.

Извор 
1892. Босанска вила, лист за забаву, поуку и књижевност. Година седма, број 24, стр. 367.

Светозар Ћоровић